**КОМИСИЈА ЗА ХАРТИЈЕ ОД ВРИЈЕДНОСТИ РЕПУБЛИКЕ СРПСКЕ**

****

****

**Извјештај о раду**

**за 2023. годину**

**Бања Лука, мај 2024. године**

|  |  |
| --- | --- |
| **Адреса:** | Бања Лука  Вука Караџића 6 |
| **Телефон(и):** | +387 51 218 356  +387 51 218 362  +387 51 212 199 |
| **Факс:** | +387 51 218 361 |
| **e-mail:** | [kontakt@secrs.gov.ba](mailto:kontakt@secrs.gov.ba) |
| **Web:** | [www.secrs.gov.ba](http://www.secrs.gov.ba) |

**Извјештај о раду**

[www.secrs.gov.ba/Izvjestaji/Izvjestaj o radu 2023.pdf](http://www.secrs.gov.ba/Izvjestaji/Izvjestaj%20o%20radu%202023.pdf)

**САДРЖАЈ**

[I ОСНОВНИ ПОДАЦИ О КОМИСИЈИ 4](#_Toc167960418)

[1. Оснивање, правни статус и надлежности Комисије 4](#_Toc167960419)

[2. Именовање чланова и састав Комисије 5](#_Toc167960420)

[3. Организациона структура Комисије 6](#_Toc167960421)

[II СТАТИСТИЧКИ ПОДАЦИ О РАДУ КОМИСИЈЕ 7](#_Toc167960422)

[1. Сједнице Комисије 7](#_Toc167960423)

[2. Регистри и евиденције Комисије 8](#_Toc167960424)

[III ЕМИСИЈА ХАРТИЈА ОД ВРИЈЕДНОСТИ 9](#_Toc167960425)

[IV ИЗВЈЕШТАВАЊЕ И ОБЈАВЉИВАЊE ИНФОРМАЦИЈА ОД СТРАНЕ ЕМИТЕНАТА ХАРТИЈА ОД ВРИЈЕДНОСТИ КОЈЕ СУ ПРЕДМЕТ   
ЈАВНЕ ПРОДАЈЕ 12](#_Toc167960426)

[V ПРЕУЗИМАЊЕ АКЦИОНАРСКИХ ДРУШТАВА 14](#_Toc167960427)

[VI ПРОМЈЕНА ОБЛИКА АКЦИОНАРСКОГ ДРУШТВА И ПРОМЈЕНА ПРАВНЕ ФОРМЕ 16](#_Toc167960428)

[VII ИЗДАВАЊЕ ДОЗВОЛА И САГЛАСНОСТИ УЧЕСНИЦИМА НА ТРЖИШТУ 16](#_Toc167960429)

[1. Издавање дозвола и сагласности учесницима на тржишту у складу са   
Законом о тржишту хартија од вриједности 16](#_Toc167960430)

[2. Издавање дозвола и сагласности учесницима на тржишту у складу са   
Законом о инвестиционим фондовима 20](#_Toc167960431)

[3. Издавање дозвола и сагласности учесницима на тржишту у складу са   
Законом о факторингу 25](#_Toc167960432)

[4. Испити за стицање звања 25](#_Toc167960433)

[5. Евиденција пружалаца услуга повезаних са виртуелним валутама 26](#_Toc167960434)

[VIII РАЗВОЈ И МЕЂУНАРОДНА САРАДЊА 27](#_Toc167960435)

[1. Нормативне активности 27](#_Toc167960436)

[2. Сарадња 28](#_Toc167960437)

[2.1. Међународна сарадња 28](#_Toc167960438)

[2.2. Промоција и едукација 31](#_Toc167960439)

[IX НАДЗОР НАД УЧЕСНИЦИМА НА ТРЖИШТУ ХАРТИЈА ОД ВРИЈЕДНОСТИ 31](#_Toc167960440)

[X ЕДУКАЦИЈА 36](#_Toc167960441)

# ОСНОВНИ ПОДАЦИ О КОМИСИЈИ

## Оснивање, правни статус и надлежности Комисије

Правни статус Комисије за хартије од вриједности Републике Српске, њене надлежности и начин рада уређени су Законом о тржишту хартија од вриједности[[1]](#footnote-1). Комисија за хартије од вриједности је стално и независно правно лице основано ради уређивања и контроле емитовања и промета хартија од вриједности у Републици Српској.

Сједиште Комисије је у Бањој Луци, у Улици Вука Караџића број 6. У складу са Законом о тржишту хартија од вриједности, Комисија је надлежна да:

а) доноси опште акте у спровођењу овог и других закона, када је за то овлашћена законом,

б) прати и проучава стање и кретање на тржишту хартија од вриједности и о томе обавјештава Владу Републике Српске и Народну скупштину Републике Српске,

в) даје и одузима дозволе, одобрења и сагласности када је за то овлашћена овим и другим законима,

г) контролише поштивање правила уобичајене трговине и лојалне конкуренције у трговини хартијама од вриједности,

д) врши надзор над лицима којима даје дозволу за обављање послова и емитентима хартија од вриједности у поступку емисије, те налаже мјере за отклањање утврђених незаконитости и неправилности,

ђ) врши надзор и предузима потребне мјере у вези са спречавањем прања новца и финансирања терористичких активности над лицима којима даје дозволу за обављање послова,

е) прописује, организује, предузима и надгледа мјере којима осигурава ефикасно функционисање тржишта хартија од вриједности и заштиту интереса инвеститора,

ж) утврђује правила трговања хартијама од вриједности,

з) обуставља емисију и трговање појединим хартијама од вриједности и предузима друге мјере у случају када процијени да су тим активностима угрожени интереси инвеститора и јавности или оне нису у складу са законом и другим прописима,

и) прописује опште и посебне услове пословања које морају испуњавати правна лица којима Комисија даје дозволу за обављање послова или дјелатности,

ј) прописује обавезан садржај информација које морају бити објављене од стране емитената хартија од вриједности јавном понудом,

к) прописује обавезни садржај информација које се достављају Комисији или јавно објављују учесници који учествују у трговању хартијама од вриједности,

л) подноси надлежном органу пријаву против правних и физичких лица, за које у поступку надзора утврди постојање основа сумње о почињеном кривичном дјелу или прекршају,

љ) спроводи претходне радње у случају повреде законских одредаба и других прописа,

м) даје информације и шири знања о дјеловању тржишта хартија од вриједности,

н) сарађује са сродним организацијама у иностранству,

њ) води књиге и регистре у складу са одредбама овог и других закона,

о) прописује висину накнада за обављање послова из своје надлежности,

п) покреће иницијативу за доношење закона и других прописа из подручја емитовања хартија од вриједности и трговања хартијама од вриједности, даје приједлоге за измјене закона и других прописа из овог подручја, учествује у припремању других закона и прописа који су од интереса за учеснике тржишта хартија од вриједности, информише јавност о начелима на којима дјелује тржиште хартија од вриједности,

р) даје мишљења у вези са провођењем прописа који садрже овлашћења Комисије, а на захтјев странака у поступку или лица које докажу свој правни интерес и

с) предузима остале мјере и обавља друге послове у складу са законским овлашћењима.

Поред наведеног, Комисија је надлежна и да врши надзор усклађености пословања са законом и другим прописима којима се уређује спречавање прања новца и финансирања терористичких активности, те да предузима потребне мјере у вези са тим прописима, над лицима која су основана у Републици Српској да пружају услуге повезане са виртуелним валутама, као и над субјектима са сједиштем изван Републике Српске, а који путем огранка пружају те услуге у Републици Српској.

Начин рада, одлучивање и организација Комисије ближе се уређују Статутом и Пословником о раду Комисије.

## Именовање чланова и састав Комисије

Комисију чине предсједник, замјеник предсједника и три члана, које на приједлог предсједника Републике Српске, а уз њихову претходну писмену сагласност, именује Народна Скупштина Републике Српске.

Мандат чланова Комисије траје пет година, с тим да исто лице може више пута бити именовано у састав Комисије. За члана Комисије може бити именовано лице које има високу стручну спрему економског или правног смјера, пет година радног стажа у тој спреми у области тржишта капитала, одговарајуће стручно знање и лична својства која га чине достојним за обављање ове функције.

Имајући у виду овлашћења и одговорности Комисије, као и потребу очувања интегритета свих лица запослених у Комисији, Законом о тржишту хартија од вриједности је регулисано да предсједник, замјеник предсједника и чланови Комисије не могу:

а) бити у међусобном сродству или браку,

б) бити лица која су кажњавана за дјела која су неспојива са радом у Комисији,

в) обављати дужност у политичкој странци и учествовати у политичким активностима које су неспојиве са радом у Комисији,

г) посједовати, директно или индиректно, удио или акције у капиталу правних лица, којима Комисија даје дозволу за обављање послова,

д) бити чланови органа правних лица којима Комисија даје дозволу за обављање послова или дјелатности, као ни емитената хартија од вриједности,

ђ) обављати дјелатност или проводити активности које су у супротности са начелима заштите инвеститора или самосталности рада Комисије.

Наведена ограничења примјењују се и на запослене у Комисији.

Поред тога, посебним етичким правилима детаљно су уређене све обавезе, ограничења и одговорности чланова и запослених у Комисији, а с циљем постизања што већег степена повјерења у тржиште хартија од вриједности.

## Организациона структура Комисије

Са становишта организационе структуре, Комисију чине четири сектора и Секретаријат.

Слика 1. Организациона структура Комисије

У оквиру организационих цјелина Комисије, обављају се слиједећи послови:

* припрема нацрта и приједлога прописа које доноси Комисија,
* припрема приједлога мишљења и ставова Комисије,
* обрада захтјева за давање одобрења и дозвола овлашћеним учесницима и емитентима,
* праћење извршења рјешења,
* вођење одговарајућих регистара,
* праћење објављивања финансијских и других пословних информација емитената и овлашћених учесника,
* контрола извршавања обавеза и пословања овлашћених учесника,
* давање сагласности на акте овлашћених учесника и
* прикупљање информација и израда извјештаја о стању и проблематици из своје области.

Секретаријат као посебан организациони дио обавља послове који су од заједничког интереса за Комисију у цјелини и чијим се вршењем обезбјеђује несметан, ефикасан и усклађен рад свих организационих дијелова, као и стручно-оперативне послове правне и економске природе, финансијско-материјалне послове, информатичке, документационе, статистичко-евиденционе, канцеларијске, биротехничке и послове текућег и инвестиционог одржавања и обезбјеђивања других услова рада.

# СТАТИСТИЧКИ ПОДАЦИ О РАДУ КОМИСИЈЕ

## Сједнице Комисије

|  |  |
| --- | --- |
| Опис | Број |
| 1. Одржане сједнице | 50 |
| 1. Донесени акти: | 308 |
| а) Предсједник | 2 |
| б) Секретаријат | 65 |
| в) Емисија хартија од вриједности | 80 |
| г) Развој и међународна сарадња | 5 |
| д) Издавање дозвола и сагласности учесницима на тржишту | 92 |
| ђ) Надзор | 64 |

Табела 1. Преглед одржаних сједница Комисије у 2023. години по тачкама дневног реда

|  |  |
| --- | --- |
| Опис | Број |
| 1. Правилници | 17 |
| 1. Одлуке | 9 |
| 1. Рјешења | 129 |
| a) Сектор за емисију хартија од вриједности | 53 |
| б) Сектор за издавање дозвола и сагласности учесницима на тржишту | 72 |
| в) Сектор за надзор | 4 |
| 1. Закључци | 3 |
| 1. Дописи | 4 |
| 1. Записници | 50 |
| 1. Информације | 16 |
| 1. Извјештаји | 31 |
| 1. Захтјеви | 1 |
| 1. Интерни акти | 1 |
| 1. Иницијативе | 1 |
| 1. Увјерења | 2 |
| 1. Одговори на упит | 24 |
| 1. Одговори на тужбу | 1 |
| 1. Одговори на жалбу | 1 |
| 1. Полугодишња информација | 1 |
| 1. Меморандуми, Билатерални споразуми | 1 |
| 1. Програм рада | 1 |
| 1. Упутства | 1 |
| 1. Обавјештења | 5 |
| 1. Остало | 9 |
| УКУПНО | 308 |

Табела 2. Структура и број донесених аката у 2023. години из надлежности Комисије

Из приказаних табела видљиво је да је у току 2023. године одржанo 50 сједницa на којима је донесено 308 аката. Такође је важно истакнути да податак о 129 донесених рјешења указује на висок степен активности Комисије о питању рјешавања појединачних случајева из области издавања дозвола и сагласности учесницима на тржишту, емисије хартија од вриједности и надзора.

## Регистри и евиденције Комисије

Комисија води одговарајуће регистре учесника на тржишту, и то:

1. Регистар емитената,
2. Регистар квалификованих инвеститора,
3. Регистар инвестиционих фондова и друштава за управљање,
4. Регистар овлашћених учесника, односно берзанских посредника, кастоди банака, брокера, инвестиционих савјетника и инвестиционих менаџера.
5. Регистар друштава за факторинг.

Уписи у регистре врше се на основу ријешених захтјева, као и обавјештења која су учесници обавезни да благовремено достављају Комисији.

|  |  |  |
| --- | --- | --- |
| Назив регистра | Број уписа | |
| **2023.** | **2001 - 2023.** |
| Регистар емитената | 2 | 1.056 |
| Промјена података у Регистру емитената | 106 | 3.144 |
| Брисање емитената из Регистра емитената | 11 | 476 |
| Регистар друштава за управљање инвестиционим фондовима | 0 | 38 |
| Регистар инвестиционих фондова | 1 | 67 |
| Регистар правних лица овлаштених за пословање са хартијама од вриједности | 0 | 57 |
| Упис у Регистар друштава за факторинг | 1 | 3 |
| Регистар издатих увјерења о положеном стручном испиту за стицање звања брокер | 0 | 195 |
| Регистар издатих увјерења о положеном стручном испиту за стицање звања инвестициони савјетник | 0 | 7 |
| Регистар издатих увјерења о положеном стручном испиту за стицање звања инвестициони менаџер | 1 | 234 |
| Регистар издатих дозвола за обављање послова брокера | 5 | 243 |
| Регистар издатих дозвола за обављање послова инвестиционог савјетника | 0 | 21 |
| Регистар издатих дозвола за обављање послова инвестиционог менаџера | 3 | 298 |
| Евиденција пружалаца услуга повезаних са виртуелним валутама | 5 | 6 |

Табела 3. Преглед регистара и евиденција Комисије у 2023. години и периоду 2001 - 2023. године

На основу података из претходне табеле видљиво је да у 2023. години извршен упис два емитента, док је 106 емитента брисано из регистра емитената.

Од почетка рада Комисије, до посљедњег дана извјештајног периода уписано је укупно 1.056 емитента, те је извршено 3.144 промјене података, те 476 поступака брисања емитената из регистра емитената.

Знатан број емитената, који су након приватизације уписани у регистар емитената, је брисан из регистра емитената и посљедично делистиран са трговања на Бањалучкој берзи, због окончања поступка стечаја престанком рада друштва, ликвидације, по основу статусних промјена, те промјене правне форме након истискивања мањинских акционара.

|  |  |  |  |
| --- | --- | --- | --- |
| Година | Број уписаних емитената | Број промјена података | Број брисаних емитената |
| 2018. | 5 | 130 | 26 |
| 2019. | 7 | 93 | 23 |
| 2020. | 7 | 91 | 16 |
| 2021. | 10 | 183 | 30 |
| 2022. | 8 | 173 | 34 |
| 2023. | 2 | 106 | 11 |
| Укупно | 37 | 776 | 140 |

Табела 4. Упоредни преглед евиденција података у регистру емитената у периоду од 2018. до 31.12.2023. године

У складу са Законом о тржишту хартија од вриједности, Комисија је овлашћена да води евиденцију пружалаца услуга повезаних са виртуелним валутама.

|  |
| --- |
| Назив |
| „Digital Asset Management“ д.о.о. Бања Лука |
| „Tesla Trade“ д.о.о. Бијељина |
| „Digital Crypto Exchange“ д.о.о. Бања Лука |
| „Crypto Trading Management Servis“ д.о.о. Бања Лука |

Табела 5. Преглед пружалаца услуга повезаних са виртуелним валутама на дан 31.12.2023. године

# ЕМИСИЈА ХАРТИЈА ОД ВРИЈЕДНОСТИ

Поступак емисије подразумијева скуп радњи које емитент предузима у сврху прикупљања средстава продајом хартија од вриједности првим имаоцима, уз обавезу да сваком од њих омогући остваривање права из хартије од вриједности коју емитује.

Према одредбама Закона о тржишту хартија од вриједности и Правилника о условима и поступку емисије хартија од вриједности[[2]](#footnote-2), емисија хартија од вриједности може се извршити:

1. **јавном понудом**, у којој се упис и уплата хартија од вриједности врши на основу јавног позива неодређеном броју лица, при чему постоји обавеза емитента да објави проспект, те
2. **без обавезе објављивања проспекта**, при чему постоји обавеза емитента да обавијести Комисију о донесеној одлуци о емисији, те поднесе пријаву за упис емисије у Регистру емитената, а у емисији учествује ограничен број инвеститора.

У случају да се поступак емисије одвија јавном понудом, емитент подноси Комисији захтјев за одобрење проспекта. У поступку одобравања ових захтјева Комисија цијени, уз потпуност и уредност поднесене документације и елементе садржане у одлуци о емисији са аспекта равноправности акционара и заштите њихових права у погледу информисаности.

Емисија без обавезе објављивања проспекта, подразумијева:

а) понуду која је упућена само квалификованим инвеститорима,

б) понуду која је упућена физичким или правним лицима у Босни и Херцеговини чији број не може бити већи од десет, а који нису квалификовани инвеститори,

в) понуду која је упућена инвеститорима који ће за уписане хартије од вриједности уплатити износ од најмање 100.000 КМ по инвеститору за сваку појединачну понуду,

г) понуду хартија од вриједности чија појединачна номинална вриједност износи најмање 100.000 КМ,

д) понуду са укупном вриједности за хартије од вриједности која је мања од 1.000.000 КМ, при чему се овај износ рачуна током периода од годину дана,

ђ) инструмената тржишта новца,

е) понуду акција које се емитују у замјену за већ емитоване акције исте класе уколико емисија таквих нових акција не подразумијева повећање основног капитала друштва,

ж) хартије од вриједности које се нуде, додјељују или ће бити додијељене у поступку статусних промјена друштава, под условом да за те хартије од вриједности постоји документ са подацима које Комисија сматра еквивалентним подацима из проспекта, узимајући у обзир одредбе закона којим се уређује пословање привредних друштава,

з) акције које се нуде, додјељују или ће бити додијељене без накнаде постојећим акционарима или као дивиденде исплаћене у виду акција исте класе, као и акције у вези са којима су дивиденде исплаћене, под условом да постоји документ са подацима о броју и правима из акција, као и разлозима и детаљима у вези са понудом,

и) хартије од вриједности које нуди или ће понудити емитент чије су хартије од вриједности укључене на берзу, односно друго уређено јавно тржиште или друштво које је повезано са емитентом, а које нуди или ће понудити садашњим или бившим члановима управе или запосленима, под условом да постоји документ са подацима о броју и природи хартија од вриједности, као и разлозима и детаљима који се односе на понуду.

Код ове врсте емисије емитент је обавезан да, у одређеном року (седам дана од дана доношења одлуке) обавијести Комисију о донесеној одлуци о емисији, те достави одлуку и друге прилоге. Емитент који је емитовао власничке хартије од вриједности у складу са ставом 1. тачке а) до д) члана 60. Закона, а којим су прописане ове врсте емисија, дужан је да, најкасније у року од једне године од уписа тих хартија од вриједности у Регистар емитената код Комисије, објави проспект.

Емитент који је емитовао дужничке хартије од вриједности у складу са ставом 1. тачке а) до д) наведеног члана може да их уврсти на берзу или друго уређено јавно тржиште само под условом да за ту врсту и класу хартија од вриједности објави проспект или да их уврсти на посебан тржишни сегмент берзе или другог уређеног јавног тржишта без обавезе објављивања проспекта, под условом да таквом тржишном сегменту приступ за трговање имају само квалификовани инвеститори у смислу одредаба овог закона.

У овом поступку Комисија цијени да ли су одлуке донесене на начин и по поступку утврђеном Законом и другим прописима, а својим актом потврђује извршење обавезе емитента да достави обавјештење за овакву емисију, те евидентира податке о емисији у Регистру емитената.

|  |  |  |  |
| --- | --- | --- | --- |
| Врста емисије | | Број емисија | Укупан обим емисија (КМ) |
| I Емисије са обавезом објављивања проспекта | | **16** | **40.675.000** |
| II Емисија без обавезе објаве проспекта: | | **5** | **72.524.000** |
| 1. | Понуда за квалификоване инвеститоре | 1 | 320.000 |
| 2. | Претварање резерви и нераспоређене добити у основни капитал | 2 | 1.500.000 |
| 3. | Смањење капитала | 2 | 70.704.000 |
| Укупно | | 21 | 113.199.000 |

Табела 6. Збирни преглед емисија хартија од вриједности по врсти у 2023. години

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Р. бр.** | **Емитенти** | | **Редни број емисије и врста емитоване хартије** | | | **Обим емисије**  **(КМ)** | | **Уплаћено (КМ)** |
| **ЕМИСИЈЕ СА ОБАВЕЗОМ ОБЈАВЉИВАЊА ПРОСПЕКТА** | | | | | | | | |
| 1. | Град Приједор | | 1 (обвезнице) | | | 5.500.000 | | 5.500.000 |
| 2. | МКД „Про фин“ д.о.о. Источно Сарајево | | 5 (обвезнице) | | | 1.000.000 | | 1.000.000 |
| 3. | МКД „Таурус“ д.о.о. Бања Лука | | 4 (обвезнице) | | | 1.000.000 | | 1.000.000 |
| 4. | „Интерлигнум“ д.о.о. Теслић | | 2 (обвезнице) | | | 2.000.000 | | 2.000.000 |
| 5. | „Наша банка“ a.д. Бања Лука | | 22 (акције) | | | 3.125.000 | | 2.500.000 |
| 6. | „Крајина осигурање“ а.д. Бања Лука | | 5 (акције) | | | 3.100.000 | | 899.000 |
| 7. | „Smart solution“ д.о.о. Бања Лука | | 1 (обвезнице) | | | 700.000 | | 700.000 |
| 8. | МКД „Про фин“ д.о.о. Источно Сарајево | | 6 (обвезнице) | | | 1.600.000 | | 1.600.000 |
| 9. | Друштво за производњу металних производа „МЕТАЛ“ а.д. Градишка | | 3 (акције) | | | 4.700.000 | | 4.030.554 |
| 10. | Дрвна индустрија „Шипово“ д.о.о. Шипово | | 1 (обвезнице) | | | 2.200.000 | | 2.200.000 |
| 11. | Микрокредитно друштво „CREDIS“ акционарско друштво Бања Лука | | 10 (обвезнице) | | | 1.600.000 | | 1.600.000 |
| 12. | Микрокредитно друштво „ПРИВРЕДНИК“ д.о.о. Бијељина | | 3 (обвезнице) | | | 1.500.000 | | 1.500.000 |
| 13. | Микрокредитно друштво „ПРО ФИН“ д.о.о. Источно Сарајево | | 7 (обвезнице) | | | 2.000.000 | | 2.000.000 |
| 14. | Микрокредитно друштво „ТАУРУС“ д.о.о. Бања Лука | | 5 (обвезнице) | | | 2.000.000 | | 2.000.000 |
| 15. | „НАША БАНКА“ a.д. Бања Лука | | 1 (обвезнице) | | | 7.000.000 | | 4.227.000 |
| 16. | Микрокредитно друштво „ПРО ФИН“ д.о.о. Источно Сарајево | | 8 (обвезнице) | | | 1.650.000 | | 1.650.000 |
| **ЕМИСИЈЕ БЕЗ ОБАВЕЗЕ ОБЈАВЉИВАЊА ПРОСПЕКТА** | | | | | | | | |
| **Понуда за квалификоване инвеститоре** | | | | | | | | |
| 17. | „Premium finance“ а.д. Бања Лука | | 2 (акције) | | | 320.000 | | 320.000 |
| **Претварање резерви и нераспоређене добити у основни капитал** | | | | | | | | |
| 18. | Акционарско друштво за осигурање „Осигурање Аура“ Бања Лука | | 5 (акције) | | | 1.000.000 | | - |
| 19. | Акционарско друштво за осигурање „Дрина осигурање“ Милићи | | 11 (акције) | | | 500.000 | | - |
| **Смањење капитала** | | | | | | | | |
| **РР. бр.** | **Назив емитента** | **Редни број емисије** | | **Обим емисије (у КМ)** | **Основни капитал прије смањења (у КМ)** | | **Износ смањења капитала (у КМ)** | |
|
| 20. | „Крајина осигурање“ акционарско друштво Бања Лука | 4 (акције) | | 8.730.000 | 20.668.191 | | 11.938.191 | |
| 21. | „Атос банка“ а.д. Бања Лука | 10 (акције) | | 61.974.000 | 62.198.000 | | 224.000 | |

Табела 7. Аналитички преглед појединачних емисија хартија од вриједности по врсти у 2023. години (у КМ)

# ИЗВЈЕШТАВАЊЕ И ОБЈАВЉИВАЊE ИНФОРМАЦИЈА ОД СТРАНЕ ЕМИТЕНАТА ХАРТИЈА ОД ВРИЈЕДНОСТИ КОЈЕ СУ ПРЕДМЕТ ЈАВНЕ ПРОДАЈЕ

Правилником о извјештавању и објављивању информација од стране емитената хартија од вриједности које су предмет јавне продаје[[3]](#footnote-3), детаљно је регулисан начин извршавања обавеза акционарских друштава и емитената чије су хартије од вриједности предмет јавне понуде[[4]](#footnote-4).

Емитенти, чије су хартије од вриједности уврштене на службено берзанско тржиште, према члану 284. Закона о тржишту хартија од вриједности и члану 2. став 1. Правилника о извјештавању и објављивању информација од стране емитената хартија од вриједности које су предмет јавне продаје, обавезни су да објављују:

а) годишње (укључујући и консолидоване финансијске извјештаје у случају да их, по рачуноводственим прописима, израђују), полугодишње и тромјесечне финансијске извјештаје,

б) ревизорске извјештаје,

в) извјештаје о пословању и о значајним догађајима и радњама које утичу на пословање емитента,

г) изјаву о усклађености поступања са кодексом понашања односно стандардима корпоративног управљања,

д) посебан извјештај ревизора у складу са захтјевима Комисије,

док су емитенти, чијим се хартијама од вриједности тргује на слободном тржишту, према члану 285. Закона о тржишту хартија од вриједности и члану 2. став 2. Правилника о извјештавању и објављивању информација од стране емитената хартија од вриједности које су предмет јавне продаје, обавезни да објављују:

а) годишње финансијске извјештаје (укључујући и консолидоване финансијске извјештаје у случају да их, по рачуноводственим прописима, израђују),

б) ревизорске извјештаје,

в) извјештаје о пословању и о значајним догађајима и радњама које утичу на пословање емитента,

а у случају да састављају и извјештаје које састављају емитенти чије су хартије од вриједности уврштене на службено берзанско тржиште, обавезни су да их објављују у складу са одредбама тог правилника.[[5]](#footnote-5)

Емитентима је омогућено да финансијске, ревизорске и извјештаје о пословању и о значајним догађајима достављају електронским средствима комуникације. Наведене извјештаје Бањалучка берза бесплатно објављује у оквиру информационог портала институција тржишта капитала (Комисије за хартије од вриједности, Бањалучке берзе и Централног регистра хартија од вриједности).

Ставом 2. члана 26. Закона о рачуноводству и ревизији Републике Српске[[6]](#footnote-6) омогућен је бесплатан увид у основне податке из преузетих финансијских извјештаја на интернет страници Агенције за посредничке, информатичке и финансијске услуге (АПИФ).

Већи дио преосталих обавеза за емитента, реализују и саме институције тржишта капитала у име емитената, па се већина наведених извјештаја и података у тим извјештајима преузимају из Регистра емитената хартија од вриједности који води Комисија (општи подаци о емитентима, подаци о управи и одборима, подаци о повезаним правним лицима и подаци о емисији хартија од вриједности, различите врсте рјешења итд.) и Централног регистра хартија од вриједности (подаци о власницима и власничкој структури). На овај начин, тржишту је омогућена већа ефикасност при дисперзији информација, које су једноставно и бесплатно доступне свим заинтересованим странама, практично без трошкова за емитенте.

Дио наведених информација, које су предмет јавне објаве, попут оних из финансијских извјештаја и промету емитованих хартија на Бањалучкој берзи су расположиве и на енглеском језику.

У 2023. години Бањалучка берза је самостално и према захтјевима емитената објавила 1.486 корпоративних новости, углавном сазива за скупштину акционара, приједлога одлука и одлука скупштине акционара, обавјештења о стицању акција, јавних понуда за преузимање, мишљења о понуди за преузимање и других значајних догађаја. Дио тих информација преузиман је из дневних новина, док су остале информације добијене од емитената. Укупан број објава на порталу Бањалучке берзе у извјештајном периоду је  износио 2.610, односно у просјеку сваки радни дан објављивано је око 10 објава. У наведене објаве нису укључене курсне листе, статистички и други извјештаји Бањалучке берзе у вези са трговањем.

У 2023. години објављено је 199 извјештаја ревизора о финансијским извјештајима за 2022. годину и 9 за раније године, 35 неревидираних годишњих финансијских извјештаја за 2022. годину емитената који су листирани на службеном берзанском тржишту, те 154 неревидираних финансијских извјештаја за 2022. годину за емитенте чије су акције уврштене на слободно тржиште.

Иако информациони портал тржишта капитала у Републици Српској располаже са знатним бројем номинално релевантних информација о емитентима и даље постоји потреба да привредни субјекти који су на тржиште капитала доспјели посредством приватизационих процеса остваре већи кредибилитет са становишта поштовања стандарда при управљању акционарским друштвима. Наиме, легитимитет њиховог појављивања на тржишту хартија од вриједности са захтјевом за прикупљање новчаних средстава продајом хартија од вриједности зависи од могућности инвеститора да добију релевантне информације, али и ефикасну заштиту сопствених интереса.

# ПРЕУЗИМАЊЕ АКЦИОНАРСКИХ ДРУШТАВА

Поступак преузимања отворених акционарских друштава обавља се у складу са Законом о преузимању акционарских друштава[[7]](#footnote-7), чије одредбе омогућавају мањинским, али и другим акционарима да, у поступку преузимања друштва по унапријед утврђеним условима продају акције емитената у којима немају знатнијег утицаја на управљање, или других интереса. Важност овог закона на неликвидним тржиштима, попут нашег, посебно је наглашена, с обзиром да је број заинтересованих инвеститора за поједине емитенте релативно мали, често сведен само на једног купца.

Отворена акционарска друштва[[8]](#footnote-8) су садашњи правни статус стекла у процесу приватизације. Релативно велика дисперзија власништва, узрокована масовном ваучерском приватизацијом, чак и у малим предузећима (посматрано са аспекта величине капитала) имала је за посљедицу већи број преузимања у ранијим извјештајним периодима. Ипак, током посљедњих година примјетан је очекивани тренд смањења ових поступака, јер је консолидација власништва у највећем броју емитената завршена, а поступци преузимања се обављају само да би се прешао „праг“ од 90%, што би омогућило провођење поступка истискивања мањинских акционара (према члану 438. став 1. Закона о привредним друштвима) и касније затварање акционарских друштва или промјену правне форме, те делистирање хартија са Берзе.

У току 2023. године поступак преузимања је окончан у 11 случајева.

| **Р. бр.** | **Акционарско друштво (емитент)** | **Основни капитал емитента (КМ)** | **Понудилац и лице/лица која с понудиоцем заједнички дјелују** | **Цијена у поступку преузимања**  **(КМ)** | **Проценат акција с правом гласа у власништву понудиоца** | |
| --- | --- | --- | --- | --- | --- | --- |
| **прије преузимања** | **након преузимања** |
| **Понудилац стекао преко 75% власништва емитента** | | | | | | |
| 1. | „Метално“ а.д. Зворник | 10.779.609 | „Јокић-инвест“ д.о.о. Зворник | 0,276 КМ | 69,9746% | 82,4179% |
| 2. | „Дуван“ а.д. Бијељина | 1.485.402 | Михајловић Светозар | 0,215 КМ | 29,9981% | 78,5562% |
| 3. | РК „Боска“ а.д. Бијељина | 22.886.599 | „Kaboss PRO“ д.о.о. Београд | 0,39 КМ | 28,5792% | 88,0472% |
| 4. | „Херцеговинапуте-ви“ а.д. Требиње | 2.196.788 | Шћеповић Милодраг | 1,201 КМ | 55,7211% | 78,6508% |
| 5. | „Велетрговина“ а.д. Градишка | 3.365.520 | Шљивар Дарко | 0,50 КМ | 55,9850 | 77,42% |
| **Понудилац стекао мање од 75% власништва емитента** | | | | | | |
| 6. | „Енергоинвест аутоматика“ а.д. Источно Сарајево | 683.050 | „N Trade” д.о.о. Источно Сарајево | 0,26 KM | 36,3907% | 51,8351% |
| 7. | „Сокочница“ а.д. Шипово | 2.970.795 | Марко Савовић | 0,916 КМ | 53,9803% | 55,6635% |
| 8. | „Крајина осигурање“ а.д. Бања Лука | 8.730.000 | „Приједорпутеви“ а.д. Приједор | 0,414 км | 68,2227% | 68,25% |
| **Понудилац и лица која заједнички дјелују са понудиоцем, стекли више од 75 % власништва емитента** | | | | | | |
| 79. | „Јапра“ а.д. Нови Град | 8.298.749 | „Приједорпутеви“ а.д. Приједор | 0,309 KM | 30,4987% | 30,4987% |
| Чорокало Драган | 29,8267% | 36,3256% |
| Индустропројект а.д. Приједор | 29,0358% | 29,0358% |
| 10. | „Нематали“ а.д. Приједор | 803.927 | „Bentoproduct“ д.о.о. Шипово | 0,32 КМ | 0,00% | 0,0% |
| Адам Витаригов | 62,1825% | 93,0098% |
| 11. | „Наша банка“ а.д. Бања Лука (II) | 33.182.313 | „GI Finance“ д.о.о. Зворник | 0,8056 КМ | 11,4960% | 73,2290% |
| „Галенс инвест“ д.о.о. Нови Сад | 22,2403% | 22,2403% |
| „Г-инжењеринг“ д.о.о. Зворник | 4,1317% | 4,1317% |

Табела 8. Преглед завршених поступака преузимања акционарских друштава у 2023. години

Наведени показатељи говоре у прилог констатацији да је власничка консолидација у значајној мјери окончана, те да се механизам понуде за преузимање користи само као претходна фаза за истискивање мањинских акционара и промјену облика или правне форме акционарског друштва.

Комисија је у току 2023. године усвојила и три одговора на упит из области преузимања акционарских друштава, као и један одговор на тужбу у управном спору против акта Комисије којим је утврђена обавеза објављивања понуде за преузимање.

# ПРОМЈЕНА ОБЛИКА АКЦИОНАРСКОГ ДРУШТВА И ПРОМЈЕНА ПРАВНЕ ФОРМЕ

Законом о привредним друштвима[[9]](#footnote-9) уређена је могућност промјене облика акционарског друштва (одредбом члана 189. и 191а), као и могућност промјене правне форме акционарског друштва (одредбе чланова 421. – 425.). На основу овлашћења из члана 191а. став 4. и члана 421. став 5. тог закона, Комисија је додатно уредила ову област доношењем Правилника о условима и поступку претварања затвореног акционарског друштва у отворено, односно отвореног акционарског друштва у затворено и промјени правне форме акционарског друштва[[10]](#footnote-10).

У 2023. години Комисија је уписала пет промјена правне форме акционарског друштва у друштво са ограниченом одговорношћу и двије промјене облика акционарског друштва (отвореног у затворено).

У периоду важења актуелног Закона о привредним друштвима, од када је читав процес и започео, правну форму отвореног акционарског друштва у друштво са ограниченом одговорношћу промијенило је укупно 104 друштва, док је 16 друштава промијенило облик организовања – из отвореног у затворено акционарско друштво. Сва поменута друштва су делистирана из берзанског система трговања.

|  |  |  |  |  |  |  |
| --- | --- | --- | --- | --- | --- | --- |
| Године | 2018. | 2019. | 2020. | 2021. | 2022. | 2023. |
| Промјене облика организовања а.д. - из отвореног у затворено | - | 1 | 1 | 1 | 1 | 2 |
| Промјене правне форме – из а.д. у д.о.о. | 5 | 6 | 3 | 6 | 7 | 5 |

Табела 9. Број поступака промјене облика организовања акционарског друштва и промјена правне форме из акционарског друштва у друштво са ограниченом одговорношћу

Уређивањем ове области, створени су предуслови за отворена акционарска друштва која немају интерес или услове за овакву правну форму, да могу да је промијене односно да се искључе из берзанског система трговања.

# ИЗДАВАЊЕ ДОЗВОЛА И САГЛАСНОСТИ УЧЕСНИЦИМА НА ТРЖИШТУ

## Издавање дозвола и сагласности учесницима на тржишту у складу са Законом о тржишту хартија од вриједности

У складу са Законом о тржишту хартија од вриједности, Комисија за хартије од вриједности је надлежна да даје дозволе за рад, односно пословање (у склопу којих се издају и сагласности на општа акта, те измјене и допуне истих): берзанским посредницима, банкама за обављање кастоди послова, берзи и другом уређеном јавном тржишту, Централном регистру хартија од вриједности, као и органима тих друштава (директору, члановима управног одбора, члановима надзорног одбора), те физичким лицима за обављање послова са хартијама од вриједности, код тих правних лица, у сљедећим звањима: брокер, инвестициони савјетник и инвестициони менаџер.

Комисија издаје дозволу **берзанским посредницима** у складу са чланом 62. Закона о тржишту хартија од вриједности, и то за брокерске послове, дилерске послове, послове подршке тржишту, послове управљања портфељом, послове агента емисије, послове преузимања емисије, послове инвестиционог савјетовања и кастоди послове.

У поступку рјешавања наведених поднесака, Комисија примјењује и одредбе Правилника о пословању берзанских посредника[[11]](#footnote-11), те Правилника о условима и поступку издавања дозволе берзанском посреднику за обављање послова са хартијама од вриједности[[12]](#footnote-12).

|  |  |  |  |  |
| --- | --- | --- | --- | --- |
| Р. б. | Назив берзанског посредника | Датум оснивања | Послови обухваћени дозволом | Важење дозволе |
| 1. | Нова банка а.д. Бања Лука, Филијала за послове са хартијама од вриједности Нова Брокер | 19.04.2001. | Брокерски послови и | 19.04.2026. |
| Дилерски послови. |
| 2. | Еуроброкер а.д. Бања Лука | 24.04.2001. | Брокерски послови, | 12.07.2026. |
| Дилерски послови, |
| Послови агента емисије и |
| Послови инвестиционог савјетовања. |
| 3. | Монет Брокер а.д.  Бања Лука | 18.01.2007. | Брокерски послови, | 03.12.2024. |
| Дилерски послови, |
| Послови агента емисије и |
| Послови инвестиционог савјетовања. |
| 4. | Raiffeisen Capital а.д.  Бања Лука | 02.02.2007. | Брокерски послови | 29.01.2025. |
| 5. | Advantis Broker а.д.  Бања Лука | 05.03.2007. | Брокерски послови, | 22.12.2026. |
| Дилерски послови, |
| Послови управљања портфељом, |
| Послови агента емисије, |
| Послови подршке тржишту и |
| Послови инвестиционог савјетовања. |

Табела 10. Преглед берзанских посредника који су имали дозволу за обављање послова са хартијама од вриједности на дан 31.12.2023. године

У 2023. години донесенo је рјешење, којим Друштву за пословање са хартијама од вриједности "ALPHA CAPITAL MANAGEMENT" а.д. Бања Лука престаје да важи дозвола за пословање са хартијама од вриједности.

У 2023. години издата је дозвола за обављање брокерских и дилерских послова Новој банци а.д. Бања Лука, Филијала за пословање са хартијама од вриједности. Такође, продужена је дозвола за обављање послова са хартијама од вриједности Брокерско-дилерском друштву Еуроброкер а.д. Бања Лука Брокерско-дилерском друштву Адвантис брокер“ а.д. Бања Лука.

Комисија је у 2023. години дала сагласност на именовање директора Друштва за пословање са хартијама од вриједности „Raiffeisen Capital“ а.д. Бања Лука. Дата је и сагласност на именовање за замјеника директора Брокерско-дилерског друштва Адвантис брокер а.д. Бања Лука. Поред тога, дата је сагласност на статут, те измјене и допуне статута Друштва за пословање са хартијама од вриједности Raiffeisen Capital а.д. Бања Лука.

Комисија издаје банкама дозволу за обављање кастоди послова**,** у складу са чланом 128. Закона о тржишту хартија од вриједности.

|  |  |  |
| --- | --- | --- |
| Назив банке која има дозволу за обављање кастоди послова | Датум издавања | Важење дозволе |
| [Raiffeisen Bank](http://10.0.0.209/Ucesnici/KastodiFull.aspx?id=d8a30101-29ba-43c9-a438-17df3f451177) д.д. БиХ | 05.01.2010. | 05.01.2025. |
| [Нова банка a.д. Бања Лука](http://10.0.0.209/Ucesnici/KastodiFull.aspx?id=5c611be4-09f2-40b0-bb41-7020c33da71b) | 30.03.2010. | 04.04.2025. |
| [UniCredit Bank д.д. Мостар](http://10.0.0.209/Ucesnici/KastodiFull.aspx?id=28587fa0-7091-4bef-8434-d675ea03a992) | 29.04.2010. | 29.04.2025. |

Табела 11. Преглед банака које су имале дозволу за обављање кастоди послова на дан 31.12.2023. године

У складу са чланом 143. Закона о тржишту хартија од вриједности Комисија издаје дозволу за пословање **берзи и другом уређеном јавном тржишту,** за обављање послова из члана 145. истог закона. Дозволу за обављање ових послова на тржишту хартија од вриједности Републике Српске има Бањалучка берза хартија од вриједности а.д. Бања Лука.

На тржишту хартија од вриједности Републике Српске послове из члана 145. Закона о тржишту обавља Бањалучка берза хартија од вриједности. У току извјештајног периода није било поступака код Комисије.

Дозволу за обављање послова из члана 189. Закона о тржишту хартија од вриједности, Комисија издаје **Централном регистру хартија од вриједности**, у складу са чланом 196. Закона.

У 2023. години дато је рјешење којим се Централном регистру хартија од вриједности а.д. Бања Лука даје сагласност на именовање руководиоца одјељења депозитарних послова. Поред тога, донесено је рјешење којим се Централном регистру хартија од вриједности даје сагласност на правилник о обрачуну, поравнању и преносу хартија од вриједности, те рјешење којим Централном регистру хартија од вриједности дата сагласност на измјене и допуне Правила депозитара инвестиционих фондова.

Упућен је и одговор на упит Централног регистра хартија од вриједности у вези са преносом акција друштава за управљање инвестиционим фондовима.

Поред тога, донесена су два рјешења којима се налаже продаја акција Централног регистра хартија од вриједности и једно рјешење којим се даје сагласност за стицање и пренос акција Централног регистра

У складу са чланом 93. Закона о тржишту хартија од вриједности, Комисија издаје **физичким** **лицима** дозволе за обављање послова са хартијама од вриједности у звању брокера, инвестиционог савјетника и инвестиционог менаџера. Поред одредаба Закона о тржишту, у овим поступцима, Комисија поступа и у складу са Правилником о условима и поступку стицања звања и добијања дозволе за обављање послова брокера, инвестиционог савјетника и инвестиционог менаџера[[13]](#footnote-13).

|  |  |  |
| --- | --- | --- |
| Звање | Број лица са звањем | Број лица са дозволом |
| Инвестициони менаџер | 232 | 17 |
| Брокер | 195 | 11 |
| Инвестициони савјетник | 9 | 3 |
| Укупно | 436 | 31 |

**Табела 12.** Број лица са одговарајућим професионалним звањем и са дозволом за обављање пословања на дан 31.12.2023. године

У 2023. години издате су три нове дозволе за обављање послова са хартијама од вриједности у звању инвестициони менаџер и пет дозвола за обављање послова са хартијама од вриједности у звању брокер.

Такође, Комисија је продужила важење шест дозвола за обављање послова са хартијама од вриједности у звању инвестициони менаџер, пет дозвола за обављање послова са хартијама од вриједности у звању брокер и једну дозволу за обављање послова са хартијама од вриједности у звању инвестициони савјетник, док су одузете двије дозволе за обављање послова са хартијама од вриједности у звању инвестициони менаџер због престанка радног односа, као и четири дозволе за обављање послова у звању брокер, због престанка радног односа.

Комисија је крајем 2023. године донијела Одлуку о утврђивању испитних рокова за 2024. годину. Такође, у циљу промоције и унапређења тржишта хартија од вриједности у Републици Српској, Комисија је донијела Одлуку којом сва заинтересована лица ослобађа од обавезе плаћања накнаде за полагање стручног испита за стицање звања брокер, инвестициони савјетник и инвестициони менаџер у 2024. години.

Усвојен је и један одговор на упит у вези са полагањем испита за стицање звања инвестициони менаџер

У наредном табеларном прегледу дати су показатељи о поступцима у вези са дозволама физичким лицима за обављање послова са хартијама од вриједности:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Врсте дозвола  Извјештајни  период | Инвестициони менаџери | | | Брокери | | | Инвестициони савјетници | | |
| нове | продужене | одузете | нове | продужене | одузете | нове | продужене | одузете |
| 2017. | 4 | 4 | 1 | 6 | 4 | 1 | 2 | 0 | 0 |
| 2018. | 3 | 6 | 3 | 1 | 2 | 2 | 0 | 1 | 0 |
| 2019. | 3 | 6 | 2 | 2 | 5 | 1 | 0 | 2 | 0 |
| 2020. | 2 | 6 | 0 | 2 | 3 | 0 | 1 | 1 | 0 |
| 2021. | 6 | 6 | 1 | 2 | 6 | 0 | 0 | 1 | 0 |
| 2022. | 5 | 6 | 3 | 1 | 4 | 0 | 0 | 1 | 0 |
| 2023. | 3 | 6 | 2 | 5 | 5 | 4 | 0 | 1 | 0 |

**Табела 13.** Активности Комисије у вези са издавањем, продужавањем и одузимањемдозвола за обављање послова са хартијама од вриједности у периоду од 2017. до 2023. године

## Издавање дозвола и сагласности учесницима на тржишту у складу са Законом о инвестиционим фондовима

У складу са надлежностима и обавезама из Законa о инвестиционим фондовима, Комисија је донијела сљедећа подзаконска акта:

* Правилник о садржају, роковима и облику извјештаја инвестиционих фондова, друштва за управљање инвестиционим фондовима и банке депозитара,
* Правилник о условима, начину стицања и признавању овлашћења за продају акција или удјела у инвестиционим фондовима с јавном понудом,
* Правилник о промоцији инвестиционих фондова са јавном понудом,
* Правилник о пословању друштва за управљање инвестиционим фондовима,
* Правилник о садржају уговора између затвореног инвестиционог фонда с јавном понудом и друштва за управљање,
* Правилник о садржају и начину вођења регистра фондова,
* Правилник о успостављању, вођењу и објављивању података из регистра удјела у отвореном инвестиционом фонду,
* Правилник о улагањима и ограничењима улагања отворених инвестиционих фондова ризичног капитала с приватном понудом,
* Правилник о улагању отворених инвестиционих фондова с приватном понудом,
* Правилник о утврђивању вриједности имовине инвестиционог фонда и обрачуну нето вриједности имовине по удјелу или по акцији инвестиционог фонда,
* Правилник о условима и поступку за издавање дозволе за вршење функције члана надзорног одбора затвореног инвестиционог фонда,
* Правилник о условима и поступку издавања дозволе за обављање функције члана управног одбора друштва за управљање инвестиционим фондовима,
* Правилник о издавању дозволе за стицање квалификованог учешћа у друштву за управљање инвестиционим фондовима,
* Правилник о поступку и врсти послова које друштво за управљање може пренијети на треће лице и начину преноса послова управљања инвестиционим фондом на друго друштво за управљање,
* Правилник о преобликовању затвореног инвестиционог фонда,
* Правилник о адекватности капитала друштва за управљање инвестиционим фондовима,
* Правилник о реорганизацији затвореног инвестиционог фонда,
* Правилник којим се уређује поступак, трошкови и рокови ликвидације инвестиционих фондова,
* Правилник о удјелима отвореног инвестиционог фонда,
* Правилник о трговању удјелима отвореног инвестиционог фонда и
* Правилник о обавезном садржају захтјева за издавање дозволе за оснивање, садржају проспекта и захтјева за измјену проспекта отворених инвестиционих фондова са јавном понудом.
* Правилник о издавању дозволе за обављање основне и додатних дјелатности и статусне промјене друштва за управљање инвестиционим фондовима и друштва за управљање алтернативним инвестиционим фондовима,
* Правилник о садржају захтјева и условима за издавање дозволе за оснивање и управљање отвореним алтернативним инвестиционим фондом и пријави уписа у регистар фондова,
* Правилник о адекватности капитала друштва за управљање алтернативним инвестиционим фондовима,
* Правилник о врстама алтернативних инвестиционих фондова са приватном понудом,
* Правилник о утврђивању вриједности имовине и обрачуну нето вриједности имовине алтернативних инвестиционих фондова и
* Правилник о садржају, роковима и облику извјештаја алтернативних инвестиционих фондова, друштва за управљање алтернативним инвестиционим фондовима и банке депозитара алтернативних инвестиционих фондова.

У складу са Законом о инвестиционим фондовима Комисија за хартије од вриједности је надлежна за издавање:

1) Дозвола друштвима за управљање инвестиционим фондовима за оснивање и управљање инвестиционим фондовима;

2) Дозволу на именовање чланова управе друштва за управљање;

3) Сагласност на статусне промјене друштва за управљање и инвестиционог фонда;

4) Одобрења на пренос административних послова из члана 23. Закона о инвестиционим пословима на трећа лица;

5) Сагласности инвестиционим фондовима на проспект и статут, као и на све накнадне измјене тих аката;

6) Сагласност на именовање чланова надзорног одбора инвестиционог фонда;

7) Дозвола друштвима за управљање инвестиционим фондовима за закључење уговора о обављању депозитарних послова и промјену банке депозитара;

8) Одобрења промотивних информација о инвестиционим фондовима и друштвима која њима управљају.

1. **Друштвима за управљање инвестиционим фондовима**, у складу са чланом 28. Закона о инвестиционим фондовима, Комисија издаје дозволу за обављање дјелатности у вези са управљањем инвестиционим фондовима.

Дозвола за оснивање и управљање инвестиционим фондовима се односи на затворене инвестиционе фондове са јавном понудом (члан 60. Закона о инвестиционим фондовима), отворене инвестиционе фондове са јавном понудом (члан 87. Закона о инвестиционим фондовима), отворене инвестиционе фондове са приватном понудом (члан 123. Закона о инвестиционим фондовима), те отворене алтернативне фондове са приватном понудом (члан 195. Закона о инвестиционим фондовима).

Дозволу за оснивање пословнице друштву за управљање инвестиционим фондовима Комисија издаје на основу члана 33. и 34. Закона о инвестиционим фондовима.

| Р. бр. | Назив друштва за управљање (ДУИФ) и инвестиционих фондова (ИФ) којима управљају | | Датум оснивања  (упис у судски регистар или у регистар код Комисије)[[14]](#footnote-14) |
| --- | --- | --- | --- |
| 1. | ДУИФ „Еуроинвестмент“ а.д. Бања Лука | | 13.09.2000. |
|  | 1. | Отворени акцијски инвестициони фонд „Еуроинвестмент фонд” | 16.05.2002. (ПИФ)  31.07.2007. (ЗИФ)  12.10.2018. (ОАИФ) |
| 2. | Назив друштва: ДУИФ „Management solutions“ д.o.o. Бања Лука | | 06.08.2008. |
|  | 2. | Отворени мјешовити инвестициони фонд „Balkan Investment fond“ | 26.06.2002. (ПИФ)  10.09.2007. (ЗИФ)  12.10.2018. (ОМИФ) |
|  | 3. | Отворени акцијски инвестициони фонд „Профит плус“ | 22.05.2002. (ПИФ)  06.06.2007. (ЗИФ)  21.06.2018. (ОАИФ) |
|  | 4. | Отворени мјешовити инвестициони фонд „ВБ фонд“ | 19.06.2002. (ПИФ)  12.07.2007. (ЗИФ)  21.06.2018. (ОМИФ) |
|  | 5. | Отворени акцијски инвестициони фонд „Борс инвест фонд“ | 16.05.2002. (ПИФ)  27.07.2007. (ЗИФ)  12.10.2018. (ОАИФ) |
|  | 6. | Отворени акцијски инвестициони фонд „Актива инвест фонд“ | 21.05.2002. (ПИФ)  22.08.2007. (ЗИФ)  12.10.2018. (ОАИФ) |
|  | 7. | Отворени акцијски инвестициони фонд „ВИБ фонд“ | 22.05.2002. (ПИФ)  05.10.2007. (ЗИФ)  12.10.2018. (ОАИФ) |
|  | 8. | Отворени акцијски инвестициони фонд „MS Global Equity“ | 26.01.2023. (ОАИФ) |
| 3. | Назив друштва: ДУИФ „Инвест нова“ а.д. Бијељина | | 01.09.2000. |
|  | 9. | Отворени мјешовити инвестициони фонд „Инвест нова“ | 31.05.2002. (ПИФ)  20.06.2007. (ЗИФ)  29.09.2017. (ОМИФ) |
| 4. | Назив друштва: ДУИФ „Кристал инвест“ а.д. Бања Лука | | 08.09.2000. |
|  |  |  |  |
|  | 10. | Отворени акцијски инвестициони фонд „Future fund“ | 20.05.2002. (ПИФ)  18.06.2007. (ЗИФ)  17.07.2017. (ОАИФ) |
|  | 11. | Отворени мјешовити инвестициони фонд „Maximus fund“ | 20.05.2002. (ПИФ)  18.06.2007. (ЗИФ)  17.07.2017. (ОМИФ) |
|  |  |  |  |
| 5. | Назив друштва: ДУИФ „Полара инвест“ а.д. Бања Лука | | 09.10.2000. |
|  | 12. | Отворени акцијски инвестициони фонд Adriatic Balanced | 19.06.2002. (ПИФ)  21.03.2008. (ЗИФ)  26.04.2018. (ОАИФ) |
|  | 13. | Отворени акцијски инвестициони фонд „Јахорина коин“ | 04.11.2002. (ПИФ)  28.12.2007. (ЗИФ)  12.10.2018. (ОАИФ) |
| 6. | Назив друштва: ДУИФ "WVP Fund Management" а.д. Бања Лука | | 03.06.2019. године |
|  | 14. | Отворени акцијски инвестициони фонд „WVP Premium“ | 18.09.2019. (ОАИФ) |
|  | 15. | Отворени мјешовити инвестициони фонд са јавном понудом „WVP BALANCED“. | 18.03.2022. (OMIF) |

Табела 14. Преглед друштава за управљање инвестиционим фондовима и инвестиционих фондова на дан 31.12.2023. године

Дозволу за управљање има шест друштава за управљање. Што се тиче власничке структуре друштава за управљање, једно друштво је у власништву једног страног правног лица, једно је у власништву једног домаћег физичког лица, једно је у власништву страних правних лица, три друштва су у мјешовитом власништву домаћих и страних физичких и правних лица.

У 2023. години Комисија је донијела рјешење којим се ДУИФ „Management Solutions“ д.о.о. Бања Лука даје дозволе за оснивање и управљање ОАИФ „MS Global Equity“. Такође, Комисија је донијела рјешење којим се овом друштву даје дозволе за обављање дјелатности оснивања и управљања алтернативним инвестиционим фондовима те је дата сагласност на измјене и допуне одлуке о оснивању и измјене и допуне правила пословања наведеног друштва.

У 2023. години Комисија је донијела рјешење којим се даје сагласност на измјене статута ДУИФ „Полара инвест“ а.д. Бања Лука. Поред тога, донесено је рјешење којим се захтјев ДУИФ „WVP Fund Management“ а.д. Бања Лука за обављање додатних дјелатности одбија као неоснован. Истом Друштву издато је рјешење са налогом да поднесе захтјев за давање сагласности на измјене и допуне оснивачког акта. Донесено је рјешење којим наведеном друштву дата сагласност на измјене уговора о оснивању.

У 2023. години Комисија је донијела рјешење којим се ЗИФ „Унионинвест“ а.д. Бијељина брише из регистра инвестиционих фондова, због ликвидације фонда.

На посљедњи дан 2023. године регистровано је укупно 15 инвестиционих фондова, сви фондови су отворени инвестициони фондови (10 акцијских и 5 мјешовитих инвестиционих фондова).

У 2323. години Комисија је ставила ван снаге три рјешења којима су блокирана гласачка права и наложено је брисање забране права гласа.

1. **Дозволу** **на именовање чланова управе друштва за управљање**, Комисија издаје на основу члана 27. Закона о инвестиционим фондовима, те према условима и поступку предвиђеним Правилником о условима и поступку издавања дозволе за обављање функције члана управног одбора друштва за управљање инвестиционим фондовима.

У току извјештајног периода Комисија за хартије од вриједности је издала седам дозвола за именовање члана управног одбора друштва за управљање инвестиционим фондовима.

1. **Дозволу за статусне промјене друштвима за управљање инвестиционим фондовима и инвестиционим фондовима,** Комисија издаје у складу са одредбама члана 18. Закона о инвестиционим фондовима, те Правилником о издавању дозволе за пословање и статусне промјене друштва за управљање инвестиционим фондовима, који је нови подзаконски акт у примјени.

У току извјештајног периода није било поступака пред Комисијом по овом основу.

1. **Одобрење на пренос административних послова из члана 23. Закона о инвестиционим пословима на трећа лица**, Комисија издаје у складу са чланом 24. Закона о инвестиционим фондовима, а према поступку прописаном Правилником о поступку и врсти послова које друштво за управљање може пренијети на треће лице и начину преноса послова управљања инвестиционим фондом на друго друштво за управљање.

У досадашњем периоду, друштва за управљање су на трећа лица углавном преносила послове вођења пословних књига и састављања финансијских извјештаја. У току извјештајног периода није било таквих захтјева.

1. **Сагласности инвестиционим фондовима на проспект и статут**, као и на накнадне измјене тих аката, Комисија издаје у складу са одредбама чланова 61, 91, 105, 142. и 217. Закона о инвестиционим фондовима, те Правилника о условима и поступку емисије хартија од вриједности.

У 2023. години донесена су два рјешења којима се ДУИФ „Management Solutions“ д.о.о. Бања Лука даје сагласност на измјене и допуне проспекта и статута отвореног акцијског инвестиционог фонда са јавном понудом „БОРС ИНВЕСТ ФОНД“ и отвореног акцијског фонда са јавном понудом „ВИБ ФОНД“.

1. **Сагласност на именовање чланова надзорног одбора инвестиционог фонда**, Комисија за хартије од вриједности издаје у складу са чланом 69. Закона о инвестиционим фондовима.

У 2023. години оваквих поступака није било, јер су затворени инвестициони фондови завршили процес преобликовања те послују у форми отвореног инвестиционог фонда који нема надзорни одбор.

1. **Дозволе друштвима за управљање инвестиционим фондовима за закључење уговора о обављању депозитарних послова,** Комисија издаје према одредбама члана 50. Закона о инвестиционим фондовима, док се **дозвола** **за промјену банке депозитара** издаје према одредбама члана 56. Закона о инвестиционим фондовима.

У 2023. години оваквих поступака није било.

1. **Одобрења промотивних информација о инвестиционим фондовима и друштвима која њима управљају**, Комисија за хартије од вриједности издаје на основу овлашћења из члана 115. Закона о инвестиционим фондовима.

У 2023. години Комисија је дала сагласност на промотивни материјал ОАИФ „MS Global Equity“.

1. **Дозволу за стицање квалификованог учешћа у друштву за управљање**, Комисија издаје на основу овлашћења из члана 22а. Закона о инвестиционим фондовима.

У 2023. години Комисија је донијела два рјешења којима се даје дозвола за стицање квалификованог учешћа у друштвима за управљање инвестиционим фондовима.

Усвојена су три одговора на упите у вези са пословањем ДУИФ.

1. **Одобрење отварања пословнице друштва за управљање, Комисија издаје сходно члану 36. став 2. Закона о инвестиционим фондовима.**

У 2023. години оваквих поступака није било.

## Издавање дозвола и сагласности учесницима на тржишту у складу са Законом о факторингу

У складу са Законом о факторингу[[15]](#footnote-15) Комисија за хартије од вриједности је надлежна за издавање:

1) Дозволе друштвима за факторинг за обављање дјелатности факторинга;

2) Дозволе на именовање чланова управног одбора друштва за факторинг;

3) Дозволе на именовање директора друштва за факторинг;

4) Дозволе за стицање квалификованог учешћа, за правна и физичка лица, у друштву за факторинг;

5) Дозволе за обављање дјелатности факторинга путем пословне јединице у БиХ, а изван Републике Српске;

6) Дозволе за обављање дјелатности факторинга изван Републике Српске;

У 2023. години дата је дозвола за обаљање дјелатности факторинга Друштву за факторинг „Факторис“ д.о.о. Бања Лука. Поред тога, издата је дозвола за обављање функције директора Друштва и сагласност на именовање три члана управног одбора Друштва.

|  |  |  |
| --- | --- | --- |
| Назив | Број дозволе | Датум издавања |
| Инвестиционо-развојна банка Републике Српске а.д. Бања Лука | 01-УП-51-458-5/21 | 06.09.2021. |
| БИГ Фактор а.д. Бања Лука | 01-УП-52-247-1/22 | 23.05.2022. |
| Факторис д.о.о. Бања Лука | 01-УП-52-227-2/23 | 24.04.2023. |

Табела 15. Преглед друштава за факторинг који имају дозволу на дан 31.12.2023. године

У 2023. години усвојена је једна иницијатива за измјену Закона о факторингу и један став у вези са примјеном члана 38. став 4. и члана 39. став 1. тачка 3. Закона о факторингу.

У циљу промоције и развоја тржишта факторинга у Републици Српској, сви подносиоци захтјева за оснивање друштава за факторинг, који поднесу захтјев до 31.12.2023. године, ослобађају се од обавезе плаћања накнада Комисији за хартије од вриједности Републике Српске, а које се плаћају у поступку оснивања друштва за факторинг.

## Испити за стицање звања

У складу са чланом 93. Закона о тржишту хартија од вриједности и одредбама Правилника о условима и поступку стицања звања и добијања дозволе за обављање послова брокера, инвестиционог савјетника и инвестиционог менаџера[[16]](#footnote-16) Комисија за хартије од вриједности организује и проводи припреме и организује полагање стручних испита за стицање звања брокера, инвестиционог савјетника и инвестиционог менаџера.

У складу са Одлуком о утврђивању испитних рокова у 2023. години, испитни рокови за полагање испита за стицање звања инвестиционог менаџера, инвестиционог савјетника и брокера су организовани једном мјесечно. Испити су одржавани у складу са пристиглим пријавама за одређени испитни рок.

У 2023. години одржан је један испитни рок на којем је један кандидат полагао испит за стицање звања брокер и један кандидат полагао испит за стицање звања инвестициони менаџер. Након обраде резултата урађених тестова, утврђено је да испит за стицање звања брокер кандидат није положио испит, а за стицање звања инвестициони менџер кандидат је положио испит.

## Евиденција пружалаца услуга повезаних са виртуелним валутама

Законом о измјенама и допунама Закона о тржишту хартија од вриједности који је објављен у Службеном гласнику Републике Српске дана 05.07.2022. године,[[17]](#footnote-17) Комисија је одређена као надлежна да води евиденцију вршилаца услуга повезаних са виртуелним валутама, те да врши надзор усклађености пословања са законом и другим прописима којима се уређује спречавање прања новца и финансирања терористичких активности, да предузима мјере у вези са тим прописима над лицима која су основана у Републици Српској да пружају услуге повезане са виртуелним валутама, као и над субјектима са сједиштем изван Републике Српске, а који путем огранка пружају те услуге у Републици Српској,

Комисија не издаје дозволу за рад пружаоцима услуга повезаних са виртуелним валутама, лицима запосленим код пружаоца услуга не издаје лиценцу за обављање тих послова, не утврђује услове регистрације привредног друштва у погледу минималног основног капитала за обављање дјелатности, не утврђује кадровску и техничку опремљеност пружаоца услуга нити даје сагласност на акте које доноси пружалац услуга, већ исте евидентира и искључиво је надлежна да спроводи надзор усклађености пословања пружалаца услуга повезаних са виртуелним валутама са законом и другим општим актима којим се прописују обавезе провођења мјера за спречавање прања новца и финансирање терористичких активности, те да води евиденцију пружалаца услуга повезаних са виртуелним валутама.

У складу са наведеним, у 2023. години евидентирана су четири пружаоца услуга повезаних са виртуелним валутама, док је један захтјев, за упис у евиденцију пружалаца услуга повезаних са виртуелним валутама код Комисије, одбачен као неуредан.

|  |
| --- |
| Назив |
| „Digital Asset Management“ д.о.о. Бања Лука |
| „Tesla Trade“ д.о.о. Бијељина |
| „Digital Crypto Exchange“ д.о.о. Бања Лука |
| „Crypto Trading Management Servis“ д.о.о. Бања Лука |

Табела 16. Преглед пружалаца услуга повезаних са виртуелним валутама на дан 31.12.2023. године

У 2023. години Комисија је усвојила један одговор на упит у вези са регистрацијом дјелатности мјењачнице.

# РАЗВОЈ И МЕЂУНАРОДНА САРАДЊА

У 2023. години највећи дио активности Комисије у области развоја и међународне сарадње биле су посвећене:

* праћењу регулативе и праксе у дјелокругу рада Комисије,
* праћењу регулативе и праксе других области које су директно или индиректно везане за тржиште хартија од вриједности и/или активности Комисије,
* анализирању и предлагању рјешења и приједлога за измјену/допуну постојеће регулативе или приједлога нових општих аката Комисије,
* анализи учесника и (нових) финансијских инструмената на тржишту хартија од вриједности,
* сарадњи са Међународном организацијом комисија за хартије од вриједности (енг. International Organization of Securities Commissions – IOSCO),
* сарадњи са другим регулаторима тржишта хартија од вриједности – чланицама IOSCO-а и сарадњи са потписницима IOSCO Међународног меморандума о разумијевању (енг. IOSCO Multilateral Memorandum of Understanding – IOSCO MMoU),
* сарадњи са институцијама и органима у земљи и иностранству
* активностима на хармонизацији са прописима Европске уније и усаглашавању прописа унутар Босне и Херцеговине и
* едукацији учесника на тржишту хартија од вриједности.

Активности Комисије у дијелу развоја и међународне сарадње могу се груписати у три цјелине:

1) нормативне активности,

2) сарадња са институцијама и органима у земљи и иностранству и

3) промоција и едукација..

## Нормативне активности

Под нормативним активностима Комисије подразумијева се израда нацрта и приједлога регулативе, у директној или индиректној надлежности Комисије, као што су: закони, правилници из надлежности Комисије, интерни акти Комисије, општи акти и правила пословања учесника на тржишту и др. Главна активност Комисије на пољу нормативних активности огледала се у припреми приједлога и доношењу општих аката из надлежности Комисије.

|  |  |  |
| --- | --- | --- |
| Р.  бр. | Објава текста | Датум и број  Службеног Гласника |
| 1. | Правилник о евиденцији пружалаца услуга повезаних са виртуелним валутама | 17.01.2023.  04/23 |
| 2. | Правилник о измјенама Правилника о трговању хартијама од вриједности | 13.02.2023.  13/23 |
| 3. | Правилник o адекватности капитала и ликвидности брокерско-дилерског друштва | 16.03.2023.  25/23 |
| 4. | Правилник о измјенама и допунама Правилника о обављању кастоди послова | 16.03.2023.  25/23 |
| 5. | Правилник о измјенама и допунама Правилника о извјештавању и објављивању информација о пословању са хартијама од вриједности | 16.03.2023.  25/23 |
| 6. | Правилник о измјенама и допунама Правилника о надзору над учесницима на тржишту хартија од вриједности | 16.03.2023.  25/23 |
| 7. | Правилник о условима и поступку претварања затвореног акционарског друштва у отворено, односно отвореног акционарског друштва у затворено и промјени правне форме акционарског друштва | 27.03.2023.  29/23 |
| 8. | Правилник о измјенама и допунама Правилника о условима и поступку емисије хартија од вриједности | 27.03.2023.  29/23 |
| 9. | Правилник о измјенама и допунама Правилника о садржају, роковима и облику извјештавања друштва за факторинг | 06.04.2023.  32/23 |
| 10. | Правилник о условима и поступку издавања одобрења за стицање, отуђивање, пренос и залагање акција Централног регистра хартија од вриједности | 02.08.2023.  69/23 |
| 11. | Правилник о допунама Правилника о условима и поступку емисије хартија од вриједности | 02.08.2023.  69/23 |
| 12. | Упутство о форми и садржају мишљења управе емитента о објављеној понуди за преузимање емитента | 02.08.2023.  69/23 |
| 13. | Правилник о условима и поступку стицања звања и добијања дозволе за обављање послова брокера, инвестиционог савјетника и инвестиционог менаџера | 04.12.2023.  105/23 |

Табела 17. Прописи које је Комисија донијела у 2023. години

## Сарадња

Сарадња Комисије обухвата разноврсне облике пословних контаката и размјене информација са домаћим, страним и међународним институцијама, организацијама, органима власти, као и удружењима и образовним установама. У првом реду то је сарадња са регулаторним органима Републике Српске (нпр. Агенција за банкарство, Агенција за осигурање и сл.), са органима Владе Републике Српске, са судовима и тужилаштвима Републике Српске, са образовним институцијама, струковним удружењима и сл., али и сарадња са институцијама Федерације БиХ, заједничким органима Босне и Херцеговине, регулаторним тијелима других држава, као и сарадња са међународним институцијама и асоцијацијама.

### Међународна сарадња

#### Административни споразум

Комисија је у 2019. години постала потписник Административног споразума за пренос личних података између сваког надлежног органа Европског економског простора (ЕЕП) наведеног у Прилогу А и сваког надлежног органа ван Европског економског простора (ЕЕП) наведеног у Прилогу Б[[18]](#footnote-18)-у даљем тексту: Административни споразум.

Под надлежним органима из/изван ЕЕП мисли се на институције/регулаторе, чланице Међународне организације комисија за хартије од вриједности (енг. International Organization of Securities Commissions – IOSCO), које су потписнице IOSCO Међународног меморандум о разумијевању у вези с консултацијама и сарадњом и размјеном информација[[19]](#footnote-19) и/илиIOSCOУнапријеђеног међународног меморандум о разумијевању у вези с консултацијама и сарадњом и размјеном информација[[20]](#footnote-20). У Прилогу А је листа ових институција/регулатора које припадају ЕЕП, док је у Прилогу Б листа институције/регулаторе изван ЕЕП.

У мају 2018. године у Европској унији је ступила на снагу Уредба о заштити личних података (енг. General Data Protection Regulation – GDPR). Ова уредба може утицати на пренос личних података између IOSCO чланица које су из ЕЕП и које не припадају ЕЕП и потенцијално омета размјену информација између потписница IOSCO MMoU и EMMoU. Један механизам под GDPR за пренос личних података изван зоне ЕЕП је и овај административни споразум са одговарајућим заштитним механизмом.

Овај административни споразум је ограничен на пренос личних података између надлежних органа ЕЕП и надлежних органа ван ЕЕП, у њиховом својству органа јавне власти, регулатора и/или надзорних органа тржишта хартија од вриједности и/или деривата. Надлежни органи се обавезују на успостављање одговарајућих заштитних мјера обраде таквих личних података приликом извршавања својих регулаторних мандата и одговорности.

Специфична намјена овог административног споразума је да омогући заштитне мјере преноса личних података. Надлежни органи имају регулаторне мандате и одговорности који укључују заштиту инвеститора и клијената и подстицање интегритета и повјерења у тржишта хартија од вриједности и/или деривата. Лични подаци се преносе између надлежних органа како би се подржале те одговорности и не преносе се у друге сврхе као што су маркетинг или комерцијални разлози.

Надлежни орган који преноси податке преноси личне податке само у закониту и прецизирану сврху пружања помоћи надлежном органу који прима податке, како би исти остварио свој регулаторни мандат и одговорности, које укључују регулисање, управљање, надзирање, извршавање и обезбјеђивање усклађености са законима који регулишу хартије од вриједности и деривате у њиховој јурисдикцији. Надлежни орган који прима податке неће даље обрађивати личне податке на начин који није у складу са овом сврхом, нити у сврху која може бити наведена у било којем захтјеву за информацијом.

Називи потписница Административног споразума објављени су на интернет страници IOSCO.

#### Међународни меморандум о разумијевању - IOSCO MMoU

IOSCO MMoU (чији је Комисија потписник од октобра 2009. године, као један од 124 регулатора тржишта хартија од вриједности у свијету) је обезбиједио регулаторима тржишта хартија од вриједности важно средство за борбу против прекограничне преваре и злоупотребе тржишта. Овај документ је широко подржан и међународно признат, укључујући и од стране Г20.

Јачање сарадње у провођењу законских прописа везаних за тржиште капитала, је критична тачка у борби против финансијског криминала који не познаје границе. У глобалном финансијском окружењу, учешће сваке комисије за хартије од вриједности у овој мрежи је од виталног значаја да би се на ефектан начин борили против кршења законских прописа везаних за трансакције хартијама од вриједности у цијелом свијету и против превара везаних за тржиште хартија од вриједности.

#### Унапријеђени међународни меморандум о разумијевању - IOSCO EMMoU

У посљедњих неколико година тржишта капитала су прошла кроз суштинске промјене вођене напретком технологије. Те промјене истовремено представљају нове изазове за регулаторе, што је и разлог за идеју о новом Унапријеђеном међународном меморандуму о разумијевању (IOSCO EMMoU). Циљ унапређења MMoU је да се повећа надлежност коју већ даје MMoU, како би се обухватиле и промјене у финансијској индустрији које су настале након што је успостављен MMoU.

За IOSCO је од кључне важности да његује и штити међународну сарадњу тако што ће осигурати да међународни стандарди сарадње буду стално актуелни. IOSCO EMMoU је креиран као стандард који посебно обухвата додатне кључне надлежности које помажу регулаторима у свакодневним активностима, а који прихвата нове изазове креиране технолошким напретком. Тиме се регулаторима обезбјеђују ефикасно спровођење и међународна сарадња у регулисању тржишта хартија од вриједности. Свеобухватни циљ стварања IOSCO MMoU је подизање и побољшање међународног регулаторног стандарда.

Разлика између IOSCO EMMoU и MMoU је у обиму помоћи коју пружа или тражи потписница EMMoU, односно врсти помоћи и информација које се траже, односно пружају.

У 2018. години Комисија је одржала неколико радних и консултативних састанака у вези с одлуком о стицању статуса потписнице EMMoU. Разматране су могућности подношења захтјева за стицање статуса потписнице IOSCO EMMoU у складу са свим тзв. ACFIT надлежностима или са дијелом надлежности односно тзв. ACF надлежностима. ACFIT надлежности обухватају сљедећа овлашћења:

1. Добити ревизорске извјештаје;
2. Принудити (присилити) присуство странке за свједочење (тако што ће моћи да примијене санкције у случају непоступања);
3. Помоћи и обезбиједити информације другом регулатору како да замрзне средства;
4. Добити евиденцију од постојећих интернет оператера (не укључујући садржај комуникација), укључујући уз помоћ тужиоца, суда или другог,
5. Добити постојећу телефонску евиденцију (не укључујући садржаја) од оператера телекомуникација, укључујући уз помоћ суда, тужиоца или другог органа;
6. Добити телефонску евиденције или другу електронску комуникацију (укључујући садржај комуникација) коју чува или одржава фирма у надлежности регулатора од којег се траже информације.

Након доношења коначних процедура, упитника и појашњења везаних за праћење активности у вези с IOSCO EMMoU од стране IOSCO, додатних анализа законских и подзаконских прописа, те процјена овлашћења Комисије и могућности сарадње са носиоцима информација које су предмет EMMoU, одлучено је да се предузму неопходне активности на провјери могућности да Комисија испуни све услове - наведене ACFIT надлежности.

Активности на припреми захтјева за стицање статуса потписнице IOSCO EMMoU, упитника и пратеће документације окончане су у јуну 2019. године када је исти званично поднесен IOSCO-у. Комисија је, у току 2020. године, прошла кроз различите фазе веома захтјевне процедуре провјере апликације, достављене документације и регулативе којом се доказују овлашћења, односно надлежности Комисије. Комисија је у 2020. години завршила ову захтјевну процедуру.

Дана 12.04.2021. Комисија је на интернет страници IOSCO додатa на листу потписница IOSCO EMMoU. Стицањем статуса потписнице IOSCO EMMoU, Комисија за хартије од вриједности постаје једна од 11 регулатора које су, до сада, испуниле све услове и потписале IOSCO EMMoU на Листи А.1 (регулатори који имају сва ACFIT овлашћења/надлежности)[[21]](#footnote-21). Тиме је Комисија добила још једну потврду да, као регулатор тржишта капитала у Републици Српској, поступа у складу са међународним принципима и правилима и највишим свјетским стандардима IOSCO.

### Промоција и едукација

У извјештајном периоду највећи дио активности у области промоције и едукације односи се на тумачења законских и подзаконских прописа, те одговоре на упите како овлашћеним учесницима на тржишту капитала тако и другим домаћим и страним правним и физичким лицима. Упити су се односили на различите законске и подзаконске прописе, активности и надлежности Комисије, различите теме или области, те су покривене бројне теме, директно или индиректно везане за тржиште хартија од вриједности. Захтјеви за тумачење или примјену прописа су се најчешће односили на Закон о инвестиционим фондовима, подзаконске акте из надлежности Комисије, Закон о тржишту хартија од вриједности и Закон о привредним друштвима.

# НАДЗОР НАД УЧЕСНИЦИМА НА ТРЖИШТУ ХАРТИЈА ОД ВРИЈЕДНОСТИ

Према одредбама Закона о тржишту[[22]](#footnote-22), Комисија врши надзор над лицима којима даје дозволу за обављање послова и емитентима хартија од вриједности у поступку емисије, те налаже мјере за отклањање утврђених незаконитости и неправилности. Комисија је, такође према одредбама Закона о тржишту[[23]](#footnote-23), а и према одредбама Закона о спречавању прања новца и финансирања терористичких активности[[24]](#footnote-24) овлашћена да врши надзор и предузима потребне мјере у вези са спречавањем прања новца и финансирања терористичких активности над лицима којима даје дозволу за обављање послова.

Према одредбама Закона о инвестиционим фондовима[[25]](#footnote-25), Комисија је овлашћена да обавља редовни и ванредни надзор затворених и отворених инвестиционих фондова, друштава за управљање фондовима, заступника у продаји удјела или акција, банке депозитара и сваког другог лица које обавља посао за који је одговорно неко од ових лица. Комисија проводи контролне и надзорне активности над свим учесницима на тржишту хартија од вриједности, са циљем да се осигура ефикасно функционисање тржишта хартија од вриједности.

Према Правилнику о надзору над учесницима на тржишту хартија од вриједности (у даљем тексту: Правилник о надзору)[[26]](#footnote-26), под надзором који проводи Комисија подразумијева се надзор над примјеном Закона о тржишту, Закона о инвестиционим фондовима, Закона о преузимању акционарских друштава и Закона о спречавању прања новца и финансирања терористичких активности, те прописа донесених на основу тих закона, од стране учесника на тржишту хартија од вриједности.

Под учесницима на тржишту хартија од вриједности у смислу Правилника о надзору сматрају се: берзански посредници, кастоди банке, друштва за управљање инвестиционим фондовима, инвестициони фондови и банке депозитари, берза и друга уређена јавна тржишта, Централни регистар хартија од вриједности, емитенти хартија од вриједности у вези сa емисијама хартија од вриједности, уписима у Регистар емитената хартија од вриједности и објављивањем финансијских и других прописаних извјештаја, лица која имају дозволу за обављање послова брокера, инвестиционих савјетника и инвестиционих менаџера, стицаоци и учесници у поступку преузимања и други учесници у смислу одредаба закона којим се уређује преузимање акционарских друштава, продавци, купци, други стицаоци хартија од вриједности и друга лица која учествују на тржишту хартија од вриједности[[27]](#footnote-27). Под учесницима на тржишту хартија од вриједности сматрају се и лица која имају квалификовано учешће, изузев Републике Српске и друга лица која се сматрају повезаним с надзираним лицем у смислу одредби закона којима се уређује пословање привредних друштава, тржиште хартија од вриједности, пословање инвестиционих фондова и преузимање акционарских друштава[[28]](#footnote-28).

Поред наведених учесника, Комисија је овлашћена да врши:

* надзор над радом друштва за факторинг, те
* надзор над усклађености пословања са законом и другим прописима којима се уређује спречавање прања новца и финансирања терористичких активности, да предузима мјере у вези са тим прописима над лицима која су основана у Републици Српској да пружају услуге повезане са виртуелним валутама, као и над субјектима са сједиштем изван Републике Српске, а који путем огранка пружају те услуге у Републици Српској.

Надзор који проводи Комисија може да буде континуиран, редован и ванредан[[29]](#footnote-29). У континуираном надзору стално се прати понашање учесника на тржишту хартија од вриједности и проучава стање и кретање на тржишту хартија од вриједности[[30]](#footnote-30), а проводи се прикупљањем, прегледом, анализом и провјером извјештаја, обавјештења и документације које су надзирана лица дужна да достављају Комисији у прописаним роковима путем електронског прикупљања информација (ЕПИ) или на други начин, праћењем, прикупљањем и провјером документације добијене од учесника на тржишту хартија од вриједности на посебан захтјев Комисије, свакодневним праћењем трговања хартијама од вриједности на берзи у реалном времену путем надзорне станице и анализом активираних сигнала, као и праћењем, прикупљањем и провјером података и сазнања из других извора[[31]](#footnote-31). Редован надзор врши се над овлашћеним учесницима на тржишту хартија од вриједности у складу са посебним планом редовног надзора, за сваку годину, који усваја Комисија[[32]](#footnote-32), а ванредан надзор врши се на основу индиција о могућем кршењу закона и других прописа[[33]](#footnote-33), а по сопственој иницијативи Комисије, на захтјев надлежног државног органа или страног регулаторног органа или по пријави других лица (власника хартија од вриједности, потенцијалних инвеститора у хартије од вриједности, учесника на тржишту хартија од вриједности и сл.), укључујући и анонимне пријаве[[34]](#footnote-34).

С обзиром на начин провођења, надзор може да буде посредан и непосредан; посредан надзор проводи се у сједишту Комисије прикупљањем, прегледом, анализом и провјером извјештаја, обавјештења, документације и података; непосредан надзор проводи се у просторијама надзираног лица или правног лица с којим је надзирано лице директно или индиректно, повезано пословно, управљачки или капиталом, узимањем изјава и изјашњења и увидом у пословну документацију и исправе, пословне књиге, регистре и евиденције без обзира на то да ли се воде у материјалном или електронском облику, те електронска и друга средства комуникације инсталирана код надзираног лица, као и узимањем изјава и изјашњења у сједишту Комисије[[35]](#footnote-35).

У обављању надзорних овлашћења, Комисија је у току 2023. године усвојила четрнаест извјештаја континуираних надзора у складу са чланом 11. став 2. Правилника о надзору, и то један извјештај континуираног надзора над трговањем акцијама једног емитента, дванаест извјештаја континуираних надзора са предметом анализа мјесечног трговања и стања на Бањалучкој берзи, те један извјештај континуираног надзора пословања свих овлашћених учесника на тржишту хартија од вриједности.

У току 2023. године окончан је један поступака редовног надзора који је покренут у 2022. години, и то над једним друштвом за управљање у дијелу поштовања законских и других прописа и интерних аката, а који се односи на спречавања прања новца и финансирање терористичких активности. У току извјештајног периода покренуто је и окончано седам редовних надзора, и то над три кастоди банке у дијелу поштовања законских и других прописа и интерних аката, а који се односи на спречавања прања новца и финансирање терористичких активности, и над два друштва за факторинг у дијелу поштовања законских и других прописа који се односе на обавезу достављања извјештаја Комисији за хартије од вриједности Републике Српске и њихове исправности. Такође, у 2023. години покренута су и окончана два редовна надзора над Централним регистром хартија од вриједности и то један редован надзор у дијелу преноса хартија од вриједности по основу уговора, судских одлука и одлука других државних органа, те један редован надзор у обављању послова депозитара у дијелу извршавање налога друштава за управљање инвестиционим фондовима прилико стицања имовине за рачун фондова.

У току 2023. године покренут је и окончан један ванредни надзор над Централним регистром хартија од вриједности чији је предмет био пренос хартија од вриједности једног емитента.

|  |  |
| --- | --- |
| Предмет надзора/учесници на тржишту | Број надзора |
| Трговање хартијама од вриједности емитената | 1 |
| Анализа мјесечног трговања и стања на Бањалучкој берзи | 12 |
| Берзански посредници | - |
| Друштва за управљање | 1 |
| Пословање овлашћених учесника на тржишту хартија од вриједности | 1 |
| Кастоди банке | 3 |
| Банке депозитари (укључујући Централни регистар као депозитара) | 1 |
| Централни регистар хартија од вриједности | 2 |
| Бањалучка берза | - |
| Друштва за факторинг | 2 |
| УКУПНО | 23 |

**Табела 18.** Надзорне активности према предмету надзора/учесницима на тржишту у 2023. години

Слика 2. Надзорне активности према учесницима на тржишту у 2023. години

Према врсти надзора, у току 2023. године вођено је четрнаест континуираних надзора, осам редовних надзора и један ванредни надзор.

Слика 3. Надзорне активности према врсти надзора у 2023. години

Када утврди незаконитости и неправилности којима се угрожава функционисање тржишта капитала у цјелини, положај појединих учесника на тржишту капитала или постоји могућност наношења значајније штете, Комисија је Законом о тржишту овлашћена на предузимање неке од прописаних надзорних мјера[[36]](#footnote-36). У случају утврђених незаконитости и неправилности Комисија рјешењем налаже предузимање радњи које доприносе успостављању законитости и усклађивању рада са законима и другим прописима, односно изриче одговарајућу мјеру прописану Законом о тржишту и другим законима[[37]](#footnote-37), а у случајевима кршења прописа или у случајевима када је неизвјестан наставак пословања надзираног лица, рјешењем Комисије могу се наложити одређене посебне мјере[[38]](#footnote-38).

Комисија је у току 2023. године изрекла једну мјеру у оквиру својих овлашћења из члана 265. Закона о тржишту хартија од вриједности, а која се односи на отклањање утврђених незаконитости и неправилности у поступку ванредног надзора, те је вези са истим поступком у извјештајном периоду изрекла једну мјере у оквиру својих овлашћења из члана 266. Закона о тржишту хартија од вриједности због кршења одредби Закона о тржишту хартија од вриједности.

# ЕДУКАЦИЈА

Присуством семинарима, конференцијама и округлим столовима извршена је даља едукација и специјализација чланова и стручних сарадника Комисије по појединим областима.

|  |  |  |  |  |
| --- | --- | --- | --- | --- |
| Р. бр. | Активности | Теме | Организатор | Предавач |
| 1. | САВЈЕТОВАЊЕ ИЗ  ЈАВНИХ НАБАВКИ  17.2.2023. ХОТЕЛ „ЈЕЛЕНА“ - БАЊА ЛУКА | Одговорност уговорних органа и понуђача у процесу реализације, новине у јавним набавкама, примјери добре и лоше праксе | АПКЕ - Агенција за правни консалтинг и едукацију Сарајево | - Наташа Голић Члан УРЖ-а, цертифицирани тренер Агенције за јавне набавке БиХ  -Дражен Видаковић, дипл.иур. Агенција за јавне набавке БиХ  -Кемал Мухамедовић, дипл. оец |
| 2. | Webex webinar: SEC’s Virtual International Institute for 2023  23.03.2023.godine | Crypto Asset Market Developments | U.S. Securities and Exchange Commission (SEC) | Valerie A. Szczepanik, Director of the Strategic Hub for Innovation and Financial Technology |
| 3. | Савјетовање из Јавних набавки  Башка Вода 12.-14.04.2023.године | Закон о измјена И допунама Закона о јавним набавкама  Циклус набавке  Рјешавање проблема приказа ЗЈН  Измјене у осталим поступцима набавки  Правна заштита у поступцима јавних набавки | Квентум – Пословно едукативни центар | Јосип Липовац,-Међународни мастер управљања јавним набавкама  Ивана Гргић,-Овлашћени предавач за јавне набавке у БиХ  Бојана Ждрале,-Овлаштени предавач за јавне набавке |
| 4. | Јахорина економски форум 26.04-28.04.2023 | Отворени Балкан, Енергетска транзиција, Тржиште некретнина, Инфлација, Спорт као бренд, Дигитализација у осигурању, Паметни градови итд. | Привредна комора Бања Лука | Представници привреде, локалне самоуправе, државних институција из БиХ и земаља окружења |
| 5. | XВ Форуму СПН, ФТА и борба против корупције,  26. и 27.04.2023. | ПРИЈЕТЊЕ ОД ПРАЊЕ НОВЦА, ФИНАНСИРАЊА ТЕРОРИСТИЧКИХ АКТИВНОСТИ И КОРУПЦИЈА  Нова национална процјена ризика и акциони план  Нови Закон о СПН и ФТА  Утврђено стање у надзору субјеката у банкарском сектору везано за СПН и ФТА – препоруке за унапређење актуелне нормативне уређености и пракси  Регулирање виртуалне имовине  Порезне преваре и евазија пореза у свјетлу ПН и ФТА  ТИПОЛОГИЈЕ ПРАЊА НОВЦА И ФИНАНСИРАЊА ТЕРОРИСТИЧКИХ АКТИВНОСТИ | РЕВИЦОН | Един Јахић  Фарис Богунић  Биљана Јоветић Бушиноска  Шериф Исовић |
| 6. | Центар за унапређење корпоративног управљања,  26.05.2023. год у 11.00 часова | ПРАКТИЧНА ПРИМЈЕНА  ПРОПИСА О КАНЦЕЛАРИЈСКОМ И АРХИВСКОМ ПОСЛОВАЊУ | Универзитет за пословне студије, Бања Лука | Предавач: Проф. др Милица Тепшић |
| 7. | Хотел “Босна”, Кристална сала  30.05.2023 | Банкарски сектор у доба неизвјесности - како даље;  Улога инвестиционих фондова на тржишту капитала  Финтецх-3 у 1, продуктивност, сигурност и задовољство клијента?  Пословање микрокредитних организација у комплексном економско-политичком окружењу-могући правци развоја!  Некретнине - сигурна лука или (пре)надувани балон  Регулаторни оквир тржишта некретнина - може ли боље?  Панел представника удружења за промет некретнинама из региона | Bam consult д.о.о. Бања Лука  Ддаy конференцији у Бања Луци | СрђанШупут  Огњен Михајловић  Милош Грујић  Елма Зукић  Ервин Пашановић  Ненад Ђорђевић  Славиша Пешић |
| 8. | Online предавање  08.06.2023 | ESMA Training on Money Market Fund (MMF) Regulation | ESMA | Emmanuel Doumas  William Paris and Massimo Ferrari |
| 9. | Online предавање  28.06.2023 | Упутства за попуњавање упитника у вези са принципима 6 И 7 | IOSCO | Sharon Kelly |
| 10. | Official Posting: IOSCO Bulletins   Email sent by: IOSCO General Secretariat | Rethinking Enforcement Approaches in a Digitized Securities Industry  A machine learning approach to support decision in insider trading detection  Open Source Intelligence (OSINT) - Tips and Tricks for Online Investigations | IOSCO | Supervision experts from different countries (Yusuf Campar, Molly Choucair…) |
| 11. | Курс у Бечу  18.09.2023. – 29.09.2023. године | Правила финансијског сектора | Joint Vienna Institute | Luiza Zaforlin  Laurent Millischer  Rasool Zandvakil |
| 12 | Семинар | Развој тржишта домаћих дужничких инструмената (Domestic debt market development) | MMF, JVI | Miriam Tamene, Cesar Arias, Robert T. Andreoli Jr, Joanne Perez |
| 13. | ДОРС 2023,  19. и 20. октобар Етно села Станишићи у Бијељини. | Изазови у сектору осигурања у доба глобалне неизвјесности”, | Привредна комора Републике Српске | Бојан Поповић  Валентино Јанковић  Синиша Куртеш  Борислав Додер  Миленко Мишановић |
| 14. | 3. Инвестициона конференцији ИРБ РС „Инвест Српска 2023“ | Инвестиције и како до нових инвеститора  Изазови и потребе финансирања извоза  Локалне заједнице – право мјесто за улагање  Компаративне предности домаћег извоза | ИРБ РС |  |
| 15. | Хотел Courtyard by Marriott у Бањалуци, у понедјељак 27. новембра 2023. године у 12 часова | Статистика новог доба | Републички завод за статистику | * Зора Видовић * Весна Ћужић * Бранко Јосиповић * Јасмин Комић |
| 16. | CEO SUMMIT БЕОГРАД  01.децембар 2023.године  Сава Центар | Самит привредних лидера | Bam Consult | Амбасадор САД Nј.E.Kristofer Hil  Александар Костић  Милош Старовић  Никола Вулетић  Дејан Бодирога  Марко Чадеж |
| 17. | Примјена прописа о спречавању прања новца и финансирања терористичких активности у сектору хартија од вриједности, факторинга, услуга повезаних са виртуелним валутама, осигурања и микрокредитних организација  (Wебинар, 18.12.2023. године у 10 часова | * Нови Закон о СПН/ФТА: Шта нам доноси нови Закон? Шта се очекује од надзорних органа и обвезника након усвајања новог Закона о СПН/ФТА? * Евалуацију МОНЕYВАЛ-а - обавезе надзорних органа и обвезника у овом процесу * Допуну процјене ризика ПН/ФТА и Акциони план - сектор хартија од вриједности, факторинг, услуга повезаних са виртуелним валутама, осигурања и микрокредитне организације (пријетње и рањивост система), * Прање новца у БиХ повезано са виртуелном имовином, * Рестриктивне мјере,   Типологије прања новца и студије случаја у вези са хартија од вриједности, факторингом, услугама повезаних са виртуелним валутама осигурањем и микрокредитним сектором. | * Комисија за хартије од вриједности Републике Српске, * Агенција за осигурање Републике Српске и   Агенција за банкарство Републике Српске | * Рајко Ћук, Министарство унутрашњих послова Републике Српске, * Борислав Чворо, Државна агенција за истраге и заштиту -СИПА и   Никола Шљивар, Управа за индиректно опорезивање Босне и Херцеговине |

Табела 19. Преглед едукативних активности Комисије у 2023. години

Излагањем радова и путем контаката се учесницима на наведеним скуповима, представници Комисије афирмисали су тржиште хартија од вриједности Републике Српске са циљем привлачења страних инвеститора кроз овај облик инвестиционих улагања.

1. „Службени гласник Републике Српске“ бр. 92/06, 34/09, 30/12, 59/13, 108/13, 4/17 , 63/21, 11/22 и 63/22. [↑](#footnote-ref-1)
2. Службени гласник Републике Српске, број 99/21, 14/22, 81/22, 29/23 и 69/23. [↑](#footnote-ref-2)
3. „Службени гласник Републике Српске“, број 60/12, 111/12, 50/14, 103/20 и 99/21. [↑](#footnote-ref-3)
4. У 2020. години Правилник је промијењен у дијелу који се тиче усаглашавања са Правилником о условима и поступку емисије хартија од вриједности у дијелу који се тиче документације која се објављује у поступку емисије хартија од вриједности, као значајни догађај, те у смислу допуне значајних догађаја. [↑](#footnote-ref-4)
5. Измјеном члана 309. став 1. Закона о привредним друштвима („Службени гласник Републике Српске“, број 17/23) обавезан је управни одбор и оних отворених акционарског друштва чије акције нису уврштене на службено берзанско тржиште да донесу свој писани кодекс понашања или прихвате стандарде корпоративног управљања које доноси Комисија за хартије од вриједности Републике Српске. [↑](#footnote-ref-5)
6. „Службени гласник Републике Српске“, број 94/15 и 78/20. [↑](#footnote-ref-6)
7. „Службени гласник Републике Српске“, број 65/08, 92/09 и 59/13. [↑](#footnote-ref-7)
8. Уз два изузетка, од којих је једно друштво и даље са једним власником. [↑](#footnote-ref-8)
9. „Службени гласник Републике Српске“, бр. 127/08, 58/09, 100/11, 67/13, 100/17, 82/19 и 17/23. [↑](#footnote-ref-9)
10. „Службени гласник Републике Српске“, број 29/23. [↑](#footnote-ref-10)
11. „Службени гласник Републике Српске“, број 67/12, 5/13, 32/16 и 99/21. [↑](#footnote-ref-11)
12. „Службени гласник Републике Српске“, број 119/06, 26/07, 15/18 и 03/22. [↑](#footnote-ref-12)
13. „Службени гласник Републике Српске“, број 119/06, 17/08 и 15/18. [↑](#footnote-ref-13)
14. Ознака ПИФ је скраћеница за приватизациони инвестициони фонд, ознака ЗИФ је скраћеница за затворени инвестициони фонд, ознака ОАИФ је скраћеница за отворени акцијски инвестициони фонд, ознака ОМИФ је скраћеница за отворени мјешовити инвестициони фонд. [↑](#footnote-ref-14)
15. „Службени гласник Републике Српске“, бр. 123/20 и 26/21. [↑](#footnote-ref-15)
16. ''Службени гласник Републике Српске'', број: 105/23. [↑](#footnote-ref-16)
17. ''Службени гласник Републике Српске'', број: 63/22. [↑](#footnote-ref-17)
18. Administrative arrangement for the transfer of personal data between Each of the European Economic Area (“EEA”) Authorities set out in Appendix A and Each of the non-EEA Authorities set out in Appendix B. [↑](#footnote-ref-18)
19. IOSCO Multilateral Memorandum of Understanding Concerning Consultation and Cooperation and Exchange of Information (IOSCO MMoU). [↑](#footnote-ref-19)
20. IOSCO Enhanced Multilateral Memorandum of Understanding Concerning Consultation and Cooperation and Exchange of Information (IOSCO EMMoU). [↑](#footnote-ref-20)
21. На крају 2023. године ова листа је повећана на 17 регулатора. [↑](#footnote-ref-21)
22. Члан 260. тачка д) Закона о тржишту. [↑](#footnote-ref-22)
23. Члан 260. тачка ђ) Закона о тржишту. [↑](#footnote-ref-23)
24. Члан 80. став 1. тачка х) Закона о спречавању прања новца и финансирања терористичких активности („Службени гласник БиХ“, број 47/14 и 10/16). [↑](#footnote-ref-24)
25. Члан 227. став 1. Закона о инвестиционим фондовима. [↑](#footnote-ref-25)
26. Члан 3. Правилника о надзору над учесницима на тржишту хартија од вриједности (Службени гласник Републике Српске број 98/14, 77/17 и 25/23). [↑](#footnote-ref-26)
27. Члан 2. став 1. Правилника о надзору. [↑](#footnote-ref-27)
28. Члан 2. ст. 2. и 3. Правилника о надзору. [↑](#footnote-ref-28)
29. Члан 7. став 1. Правилника о надзору. [↑](#footnote-ref-29)
30. Члан 7. став 2. Правилника о надзору. [↑](#footnote-ref-30)
31. Члан 9. став 1. Правилника о надзору. [↑](#footnote-ref-31)
32. Члан 7. став 3. Правилника о надзору. [↑](#footnote-ref-32)
33. Члан 7. став 4. Правилника о надзору. [↑](#footnote-ref-33)
34. Члан 4. став 1. Правилника о надзору. [↑](#footnote-ref-34)
35. Члан 7. ст. 5. до 7. Правилника о надзору. [↑](#footnote-ref-35)
36. Члан 266. Закона о тржишту. [↑](#footnote-ref-36)
37. Члан 265. став 2. Закона о тржишту. [↑](#footnote-ref-37)
38. Члан 267. став 1. Закона о тржишту. [↑](#footnote-ref-38)